太宗得至治之体赋（唐治之盛，实由于此。　乙丑省试）
方大琮 (Song)
唐祚方启，太宗有为，极治体之至者，先圣心而得之。天开英武之姿，素存远略；躬获升平之具，已立成规。昔太宗起百年颓弊之风，植一代根本之地，立国规模，屹若素具。措世宁谧，循之可致。方其兴也，大体已定于初心；及既得之，当世果跻于至治。帝也负英明之见，为宏远之谋。仁义刑罚，决择之意审；纪纲制度，维持之虑周。自帝心之定体先立，唐世之承平有由。喟然兴焉，悯汉魏以来之弊；从其大者，享成康几致之休。是时以寝兵为极功，则节目详明；以作乐致太平，则形容善美。鞭背之法弛，谁识囹圄；计口之制行，民安田里。自非体统之素定，未必治平之至此。励精初志，不徒措国于苟安；举世丕平，孰识成模之自始。大抵理乱靡常，皆由国体之弗立；意向一定，毋患治功之不彰。古人得其全必底全盛，后世从其小固宜小康。帝乃熟思政体而面斥法律，深识君体而躬行帝王。执此致二十年之治，推而为三百载之唐。论及拯民，张氏述宏模之略；语其成效，史臣称大略之详。盖始也斥万纪之利，恐蠹君心；辟德彝以刑，虑伤民命。虽一心攻者甚众，然大体不为之病。使随听而辄惑，靡所定止；则粗安且不可，况乎极盛。不见作《帝范》以训太子，首以曰君；书《汉纪》以赐近臣，论其为政。独奈何效方形而喜治之色动，治粗具而力行之意疏。狱虽稀断，第是岁而止；户亦不闭，仅数月之馀。神疲登岱以告瑞，躬蹈伐辽之覆车。向之所得，今复失矣；以此为至，亦徒止于。托以文容，终未免武功之习；歉然颜面，深有惭贞观之初。虽然，槩论其形迹，未免小疵；推原其心术，亦无甚失。刑叹不肉，事虽泯而意美；身各有庸，法虽疏而虑密。后之论太宗者，固当于体之外求之，不失为治平之实。